效陶潛體詩十六首 六
作者：白居易
朝代：唐

paragraphs: 天秋無片雲，地靜無纖塵。
團團新晴月，林外生白輪。
憶昨陰霖天，連連三四旬。
賴逢家醞熟，不覺過朝昏。
私言雨霽後，可以罷餘尊。
及對新月色，不醉亦愁人。
牀頭殘酒榼，欲盡味彌淳。
攜置南檐下，舉酌自殷勤。
清光入杯杓，白露生衣巾。
乃知陰與晴，安可無此君。
我有樂府詩，成來人未聞。
今宵醉有興，狂詠驚四鄰。
獨賞猶復爾，何況有交親。